El Cor Infantil de Burjassot i el Cor de la Vila de Godella s’uneixen per a un concert solidari en la Facultat de Farmàcia
2025-07-24

El Cor Infantil de l’Institut Municipal de Cultura i Joventut de Burjassot, dirigit per Jenny Castro, i el Cor de la Vila de Godella, sota la direcció de José T. Poveda, uniran les seues veus per cantar, en el marc d’un concert solidari, a benefici d’ASMI-WAIMH Espanya, una associació que treballa per la salut mental infantil des de la gestació. El concert se celebrarà dissabte que ve, 13 de juny, als 18.15 h, en la Sala Charles Darwin, situada en la Facultat de Farmàcia, en el Campus Universitari de Burjassot (Av. Primer de Maig, 1).

Prèviament al concert, es farà una breu presentació d’ASMI i dels seus projectes més recents per promocionar i treballar per la salut mental perinatal i infantil. També hi haurà sorteig de llibres de l’editorial Pre-textos. Les persones que ho desitgen, podran realitzar una aportació voluntària, en finalitzar el concert, i també es podrà col·laborar amb la una aportació a la Fila 0 del compte d’ASMI: ES71 3058 2100 1127 2000 1872.

Quant al repertori, el cinema serà el protagonista indiscutible, ja que tot el repertori s’engloba en un títol: “A escena!”. Un repertori en el qual no faltaran peces tan famoses de les bandes sonores del cinema com “Moon River”, “I dreamed a dream” o “Con un poco de azúcar”.